**UPUTE ZA PRIJAVITELJE**

**JAVNI POZIV**

**za financiranje programa/projekata udruga osoba s invaliditetom**

 **na području Bjelovarsko-bilogorske županije za 2024. godinu**

**Datum objave Javnog poziva: 29.ožujka 2024. godine**

**Rok za dostavu prijava: 30.travnja 2024. godine**

**SADRŽAJ:**

**1. OPĆE ODREDBE**

**1.1.** **Predmet i cilj Javnog poziva**

**1.2. Planirana financijska sredstva**

**2. UVJETI PRIJAVE NA JAVNI POZIV**

**2.1. Prihvatljivi prijavitelji**

**2.2. Neprihvatljivi prijavitelji**

**2.3. Prihvatljive aktivnosti**

**2.4. Neprihvatljive aktivnosti**

**2.5. Način prijave**

**2.6. Procjena prijava i donošenje Odluke o dodjeli sredstava**

**2.7. Prigovor na odluku o financiranju programa/projekta**

**3. POPIS OBRAZACA POTREBNIH ZA PRIJAVU**

**4. POPIS OBRAZACA ZA IZVJEŠTAVANJE**

**1. OPĆE ODREDBE**

**1.1. Predmet i cilj Javnog poziva**

Predmet i cilj Javnog poziva je dodjela financijskih sredstava u okviru aktivnosti „Unapređivanje kvalitete života osoba s invaliditetom“, a u cilju poboljšanja uvjeta života i rada osoba s invaliditetom.

**1.2. Planirana financijska sredstva**

Ukupna planirana financijska sredstva ovog Javnog poziva iznose 30.000,00 eura, a osiguravaju se u Proračunu Bjelovarsko-bilogorske županije za 2024. godinu.

Bjelovarsko-bilogorska županija zadržava pravo ne dodijelit sva planirana financijska sredstva ovog Javnog poziva.

Prijavitelj projekta ima obvezu namjenskog korištenja sredstava, davatelju sredstava podnijeti pisano izvješće o provedenom programu/projektu te isto potkrijepiti sa računima i drugim dokazima (izvodima o prometu po računu) o namjenskom trošenju sredstava, odmah po završetku programa/projekta, a najkasnije do 31.12.2024. godine.

Bjelovarsko-bilogorska županija ima pravo izvršiti kontrolu namjenskog korištenja sredstava. Ukoliko se utvrdi nenamjensko korištenje sredstava, korisnik sredstava u obvezi je nenamjenski utrošena sredstva vratiti u Proračun Bjelovarsko-bilogorske županije.

**2. UVJETI PRIJAVE NA JAVNI POZIV**

**2.1.Prihvatljivi prijavitelji**

Prihvatljivi prijavitelji na Javni poziv su udruge osoba s invaliditetom koje:

- imaju sjedište na području Bjelovarsko-bilogorske županije,

- su upisane u Registar udruga,

- su upisane u Registar neprofitnih organizacija,

- uredno plaćaju poreze, doprinose i druga javna davanja prema državnom proračunu i proračunu Bjelovarsko-bilogorske županije,

- vode transparentno financijsko poslovanje u skladu s propisima o računovodstvu neprofitnih organizacija,

- aktivnosti u programu/projektu prijavljene na ovaj Javni poziv ne financiraju iz drugih izvora,

- protiv čijih se odgovornih osoba ne vodi kazneni postupak.

**2.2. Neprihvatljivi prijavitelji**

Pravo prijave na Javni poziv nemaju:

- udruge osoba s invaliditetom koje nemaju sjedište na području Bjelovarsko-bilogorske županije,

- udruge osoba s invaliditetom koje nisu upisane u Registar udruga,

- udruge osoba s invaliditetom koje nisu upisane u Registar neprofitnih organizacija,

- udruge osoba s invaliditetom čiji rad/djelatnost nije vezana uz prioritetna područja ovog Javnog poziva,

- udruge osoba s invaliditetom koje imaju porezna te druga davanja prema državnom proračunu i proračunu Bjelovarsko-bilogorske županije,

- političke stranke, vjerske zajednice, sindikati i udruge poslodavaca.

**2.3.** **Prihvatljive aktivnosti**

Prihvatljive aktivnosti koje će se financirati u sklopu ovog Javnog poziva su:

- Organiziranje i unaprjeđivanje izvaninstitucionalnih oblika skrbi za osiguravanje potpune uključenosti djece s teškoćama u razvoju i osoba s invaliditetom u lokalnu/društvenu zajednicu,

- Osiguranje mobilnosti djece s teškoćama u razvoju i osoba s invaliditetom,

- Unaprjeđivanje zdravlja djece s teškoćama u razvoju i osoba s invaliditetom,

- Promicanje i osiguranje zaštite prava, zaštitu od nasilja i diskriminacije te podizati razinu svijesti o pravima osoba s invaliditetom i djece s teškoćama u razvoju,

- Poticanje i omogućavanje sudjelovanja djece s teškoćama u razvoju i osoba s invaliditetom u javnom životu, kulturi i sportu.

Aktivnosti moraju biti realizirane u 2024. godini.

**2.4. Neprihvatljive aktivnosti**

- aktivnosti koje nisu navedene u prihvatljivim aktivnostima ovog Poziva,

- aktivnosti u programu/projektu prijavljene na ovaj Javni poziv koje se financiraju iz drugih izvora (nije dozvoljeno dvostruko financiranje).

**2.5. Način prijave**

Prijava se smatra potpunom ukoliko sadrži obveznu dokumentaciju koja je propisana u Javnom pozivu i ovim Uputama s pripadajućim obrascima. Sve stavke prijavnog obrasca moraju biti u potpunosti popunjene, osim ukoliko određena stavka nije primjenjiva za prijavitelja.

Obvezna dokumentacija:

- preslika Izvoda o registraciji udruge iz Registra udruga RH i Registra neprofitnih organizacija, ne starija od 3 mjeseca,

- potvrda Ministarstva financija/Porezne uprave o stanju javnog dugovanja za prijavitelja, ne starija od 30 dana od dana objave Javnog poziva,

- izjava da nema nepodmirenih obveza prema Proračunu Bjelovarsko-bilogorske županije,

- izjava o nepostojanju dvostrukog financiranja,

- uvjerenje nadležnog suda da se protiv osoba ovlaštenih za zastupanje udruge ne vodi kazneni postupak i da nisu pravomoćno osuđeni, ne starije od 3 mjeseca od dana objave Javnog poziva,

 - ispunjen, potpisan i ovjeren Obrazac za prijavu programa/projekta,

 - ispunjen, potpisan i ovjeren Obrazac proračuna-troškovnik,

 - popis priloga koji se prilaže u prijavi.

Prijave s pripadajućom dokumentacijom dostavljaju se u zatvorenoj omotnici i pisanom obliku, preporučenom poštom ili neposrednom predajom na adresu:

**Bjelovarsko-bilogorska županija**

**Upravni odjel za zdravstvo, demografiju i mlade**

**Dr. Ante Starčevića 8**

**43000 Bjelovar**

**S naznakom za:**

**„Javni poziv za financiranje programa/projekata udruga osoba s invaliditetom**

 **na području Bjelovarsko-bilogorske županije za 2024. godinu - NE OTVARAJ“**

Javni poziv je otvoren danom objave na internetskim stranicama Bjelovarsko-bilogorske županije (www.bbz.hr) od 29.ožujka 2024. godine do 30.travnja 2024. godine.

Sve prijave poslane izvan roka neće biti uzete u razmatranje.

**2.6. Procjena prijava i donošenje Odluke o dodjeli sredstava**

Sve pristigle i zaprimljene prijave obrađivat će se redoslijedom zaprimanja, na način:

- je li prijava dostavljena na odgovarajući Javni poziv i u zadanom roku,

- je li prijavitelj prihvatljiv sukladno Javnom pozivu i Uputama za prijavitelje,

- jesu li dostavljeni, potpisani i ovjereni svi obvezni obrasci,

- jesu li ispunjeni drugi formalni uvjeti Javnog poziva.

Rezultati Javnog poziva s podacima o udrugama kojima su odobrena financijska sredstva objavit će se na službenoj mrežnoj stranici Bjelovarsko-bilogorske županije nakon donošenja Odluke župana o dodjeli financijskih sredstava iz Javnog poziva za financiranje programa/projekata udruga osoba s invaliditetom na području Bjelovarsko-bilogorske županije za 2024. godinu, na temelju prijedloga povjerenstva kojeg imenuje župan, u roku od 30 dana od dana završetka Javnog poziva.

S udrugama čije prijave budu prihvaćene potpisat će se Ugovor kojim se uređuju međusobna prava i obveze između korisnika i Bjelovarsko-bilogorske županije, u roku od 30 dana od donošenja odluke o dodjeli istih.

Odobrena sredstva korisnik mora namjenski trošiti, te o tome podnijeti pisano izvješće najkasnije do 31. prosinca 2024. godine, na predviđenim Obrascima za izvještavanje.

Ukoliko se utvrdi nenamjensko korištenje sredstava, korisnik sredstava u obvezi je nenamjenski utrošena sredstva vratiti u Proračun Bjelovarsko-bilogorske županije.

U slučaju odustajanja ili utvrđivanja dvostrukog financiranja korisnik sredstava dužan je odobrena sredstva vratiti u proračun Bjelovarsko-bilogorske županije.

Udruga koji ne izvrši svoje ugovorne obveze u skladu s Ugovorom o dodjeli financijskih sredstava, a što je dovelo do raskida Ugovora ili povrata sredstava zbog vlastite krivnje, nemara, ili utvrđenog dvostrukog financiranja neće biti prihvatljiv kao podnositelj za Javni poziv za financiranje programa/projekata udruga osoba s invaliditetom na području Bjelovarsko-bilogorske županije u sljedeće tri godine.

**2.7. Prigovor na odluku o financiranju programa/projekta**

Udrugama koje su nezadovoljne Odlukom o dodjeli financijskih sredstava omogućeno je pravo na prigovor. Prigovor se podnosi u pisanom obliku u roku od 8 dana od dana objave Odluke o dodjeli financijskih sredstava na mrežnoj stranici Bjelovarsko-bilogorske županije, Upravnom odjelu za zdravstvo, demografiju i mlade. Odluku o prigovoru donosi župan na temelju mišljenja Upravnog odjela za zdravstvo, demografiju i mlade.

**3. POPIS OBRAZACA POTREBNIH ZA PRIJAVU**

3.1. Obrazac izjave da nema nepodmirenih obveza prema Proračunu Bjelovarsko-bilogorske županije,

3.2. Obrazac izjave o nepostojanju dvostrukog financiranja,

3.3. Obrazac za prijavu programa/projekta,

3.4. Obrazac proračuna-troškovnik programa/projekta,

3.5. Popis priloga.

**4. POPIS OBRAZACA ZA IZVJEŠTAVANJE**

4.1. Obrazac za izvještavanje,

4.2. Obrazac financijskog izvještaja o utrošku sredstava.

Sve dodatne informacije vezane uz Javni poziv, zainteresirane osobe mogu dobiti u Upravnom odjelu za zdravstvo, demografiju i mlade Bjelovarsko-bilogorske županije na broj telefona 043/221-935 ili elektroničkim putem na adresu: monika.gregoric@bbz.hr.